飲餞王共父分韻得轉字
作者：喻良能
朝代：宋

paragraphs: 子猷風味最諸王，墨妙文工眼如電。
慣吟疎雨滴梧桐，解道澄江凈如練。
去年落筆中書堂，姓名高徹蓬萊殿。
至尊動色催除目，俾向蘭臺參俊彥。
要成遠業待時須，故遣讀書破萬卷。
夫何歸思動岷峨，自請題輿近鄉縣。
學省諸公悵別離，擊鮮載酒開芳燕。
欲澆胸次數日惡，剩作林亭百壺餞。
落花送酒舞繽紛，亂絮催詩飛眩轉。
臨歧那用賦銷魂，但要修門重會面。